Diari Oficial de la Generalitat Valenciana


Sumari del DOGV 7257, del 17-04-2014 (2014/3376)

ORDE 21/2014, d'11 d'abril, de la Conselleria d'Educació, Cultura i Esport, per la qual es convoquen ajudes per als béns declarats patrimoni mundial o patrimoni cultural immaterial de la humanitat per la UNESCO a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7257

Data del DOGV
:   17-04-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/3376


Data del document
:   11-04-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 21/2014, d'11 d'abril, de la Conselleria d'Educació, Cultura i Esport, per la qual es convoquen ajudes per als béns declarats patrimoni mundial o patrimoni cultural immaterial de la humanitat per la UNESCO a la Comunitat Valenciana. [2014/3376]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1de juliol, modificada per Llei Orgànica 1/2006, de 10 d'abril, establix en l'article 49.1.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u de l'article 149 de la Constitució Espanyola.  
Estes funcions són assignades a la Conselleria d'Educació, Cultura i Esport per mitjà del Decret 19/2012, de 7 de desembre, del president de la Generalitat, pel qual es determina que l'Administració de la Generalitat s'organitza en conselleries.   
La Convenció per a la Protecció del Patrimoni Mundial, Cultural i Natural (1972), ratificada per Espanya en 1982, reconeix la dimensió universal de determinats béns que, en virtut del seu valor universal excepcional, han de ser conservats com a part integrant d'un patrimoni que pertany a la humanitat en el seu conjunt. D'acord amb això, crea la Llista de Patrimoni Mundial com a element d'identificació d'estos béns, en la conservació dels quals s'implica la comunitat internacional, a través de la UNESCO.  
La Convenció per a la Salvaguarda del Patrimoni Cultural Immaterial (2003), ratificada per Espanya, establix que són «patrimoni cultural immaterial» els usos, les representacions, les expressions, els coneixements i les tècniques ?junt amb els instruments, els objectes, els artefactes i els espais culturals que els són inherents- que les comunitats, els grups i, en alguns casos, els individus reconeguen com a part integrant del seu patrimoni cultural. Este patrimoni cultural immaterial, que es transmet de generació en generació, és recreat constantment per les comunitats i grups en funció del seu entorn, la seua interacció amb la naturalesa i la seua història, ja que els infon un sentiment d'identitat i continuïtat i contribuïx així a promoure el respecte de la diversitat cultural i la creativitat humana. D'acord amb això, crea la llista representativa del patrimoni cultural immaterial de la humanitat per a donar a conéixer millor estos béns, aconseguir que es prenga més consciència de la seua importància i propiciar formes de diàleg que respecten la diversitat cultural, en la conservació dels quals s'implica la comunitat internacional, a través de la UNESCO.  
La Generalitat és conscient dels especials esforços que exigix la seua conservació i, per tant, considera necessari col·laborar amb les entitats locals, les fundacions, les associacions i les entitats sense ànim de lucre en el desplegament de polítiques de difusió adequades per a assegurar el manteniment dels valors que van determinar la declaració d'estos béns com a patrimoni mundial o patrimoni cultural immaterial de la humanitat. Esta col·laboració va dirigida a impulsar el desenrotllament de projectes de difusió, promoció i foment tant autonòmic, com nacional i internacional, del patrimoni mundial o del patrimoni cultural immaterial de la humanitat de tots els ciutadans. Així mateix, es tindran en compte els projectes que fan referència a béns i llocs declarats patrimoni mundial o patrimoni cultural immaterial de la humanitat que, complint els fins de la present convocatòria, siguen transversals i comuns a diverses entitats locals, fundacions, associacions i entitats sense ànim de lucre.  
D'acord amb el que establixen la Llei 38/2003, de 17 de novembre, General de Subvencions, i l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni cultural valencià, es convoquen ajudes destinades a la difusió, la promoció i el foment del patrimoni de la Comunitat Valenciana declarat per la UNESCO patrimoni mundial o patrimoni cultural immaterial de la humanitat, o inclòs en el Registre de Bones Pràctiques de Salvaguarda.  
  
Per això, i en virtut de les facultats que em conferixen l'article 28 de la Llei 5/1983, de 30 de desembre, del Consell, i l'article 47.11 del Text Refós de la Llei d'Hisenda Pública de la Generalitat,  
ORDENE  
  
Primer. Objecte  
Es convoquen ajudes per a la difusió, la promoció i el foment del patrimoni de la Comunitat Valenciana declarat per la UNESCO patrimoni mundial o patrimoni cultural immaterial de la humanitat o inclòs en el Registre de Bones Pràctiques de Salvaguarda, i s'aproven les bases per les quals es regix esta convocatòria, que figuren com a annex de la present orde, així com el model normalitzat de sol·licitud, de projecte, de domiciliació bancària i de declaració de no estar sotmés a cap prohibició per a ser beneficiari de subvencions, respectivament.  
  
  
Segon. Finançament de les ajudes  
L'import total de les dites ajudes és de 25.000 euros, que serà satisfet a càrrec de la línia T.6416000, del programa 49.03.17.627.09.0, del pressupost de la Generalitat per a 2014.  
  
Tercer. Compatibilitat amb la normativa de la Unió Europea  
Esta convocatòria no necessita ser notificada a la Comissió Europea perquè no reunix tots els requisits de l'article 107.1 del Tractat de Funcionament de la Unió Europea, pel fet de no interferir en el tràfic ni, per tant, en la competència, ja que no tenen com a finalitat exclusiva la difusió, la promoció i el foment del patrimoni cultural ja existent, i per l'escassa quantia de les ajudes, tot això de conformitat amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.  
  
Quart. Delegació  
Es delega en la directora general de Cultura la facultat de concedir estes ajudes i de dictar les resolucions necessàries per a l'execució de la present orde.  
  
Quint. Efectes  
Esta orde produirà efectes a partir de l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra esta orde, que posa fi a la via administrativa, es podrà presentar potestativament un recurs de reposició, o directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar a partir de l'endemà de ser publicada.  
b) El recurs contenciós administratiu haurà de plantejar-se davant de la sala contenciosa administrativa del Tribunal Superior de Justícia de la Comunitat Valenciana en el termini de dos mesos a comptar a partir de l'endemà de ser publicada.  
  
València, 11 d'abril de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases per a la concessió d'ajudes destinades a la difusió, la promoció i el foment del patrimoni de la Comunitat Valenciana, declarat per la UNESCO patrimoni mundial o patrimoni cultural immaterial de la humanitat  
  
Primera. Objecte  
L'objecte d'estes ajudes és cofinançar les activitats destinades a la difusió, la promoció i el foment del patrimoni de la Comunitat Valenciana declarat per la UNESCO patrimoni mundial o patrimoni cultural immaterial de la humanitat, o inclòs en el Registre de Bones Pràctiques de Salvaguarda, proposades per entitats locals, fundacions, associacions i entitats sense ànim de lucre que siguen titulars del bé i/o de l'òrgan encarregat de la seua gestió.  
  
Segona. Activitats subvencionables  
Les activitats subvencionables, d'acord amb l'objecte i les finalitats anteriorment enunciats, són les següents:  
a) Organització de trobades, seminaris i congressos en matèria de patrimoni mundial o patrimoni cultural immaterial de la humanitat a la Comunitat Valenciana.  
b) Publicacions l'objecte de les quals siga facilitar informació sobre els béns inclosos en la Llista del Patrimoni Mundial o Patrimoni Cultural Immaterial de la Humanitat a la Comunitat Valenciana.  
c) Organització d'exposicions i altres accions de difusió dirigides a afavorir el coneixement del patrimoni mundial o patrimoni cultural immaterial de la humanitat a la Comunitat Valenciana.  
Les activitats subvencionables hauran d'haver sigut realitzades entre l'1 de gener de 2014 i la data de finalització del termini de presentació de les sol·licituds, el 30 de juny de 2014.  
  
Tercera. Beneficiaris  
Poden optar a estes ajudes les entitats locals, les fundacions, les associacions i les entitats sense ànim de lucre que realitzen activitats destinades a la difusió, la promoció i el foment del patrimoni de la Comunitat Valenciana declarat per la UNESCO patrimoni mundial o patrimoni cultural immaterial de la humanitat, o inclòs en el Registre de Bones Pràctiques de Salvaguarda, a la Comunitat Valenciana, que siguen titulars del bé i/o de l'òrgan encarregat de gestionar-lo i que no disfruten d'ajudes finançades a càrrec del mateix programa del pressupost de la Generalitat per a l'any 2014.  
  
Quarta. Formalització de sol·licituds, termini de presentació i documents que s'hi han d'ajuntar preceptivament  
1. Les sol·licituds es formularan segons el model de l'imprés normalitzat que s'adjunta a la present orde com a annex II i que figura en l'adreça d'Internet , i es dirigiran a la Conselleria d'Educació, Cultura i Esport, Direcció General de Cultura. Les sol·licituds segons el model normalitzat també estaran a disposició dels interessats en les dependències centrals de la Direcció General de Cultura, en les direccions territorials d'Educació, Cultura i Esport i en la Guia Prop electrònica accessible a través del portal de la Generalitat Valenciana . No s'admetrà cap sol·licitud que no s'ajuste a este model.  
  
2. Les sol·licituds hauran de ser subscrites pels qui tinguen la representació en cada cas d'acord amb la normativa d'aplicació.  
3. En cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment al qual corresponguen.  
4. En els casos d'impossibilitat material d'obtindre la documentació, l'òrgan competent podrà requerir-ne al sol·licitant la presentació, o, si no pot, l'acreditació per altres mitjans dels requisits a què es referix el document.  
5. Les sol·licituds s'acompanyaran de la documentació que s'assenyala en els annexos III i IV.  
6. Les sol·licituds s'acompanyaran necessàriament dels originals o de fotocòpies compulsades dels documents següents:  
a) Certificat del secretari o interventor de l'entitat local, la fundació, l'associació o l'entitat sense ànim de lucre, segons l'annex III d'esta orde, en el qual s'especifique la informació següent:  
- Acord de l'òrgan competent pel qual es va acordar sol·licitar l'ajuda, en què s'indique la finalitat i la quantia total del gasto.  
- Compte justificatiu que corresponga als gastos i les inversions realitzats i a l'objecte de la convocatòria. El compte justificatiu inclourà la relació de factures i la resta de documents de valor probatori equivalent amb validesa en el tràfic juridicomercantil o amb eficàcia administrativa, d'acord amb l'article 30 de la Llei 38/2003, de 17 de novembre, General de Subvencions, i estaran datats entre l'1 de gener de 2014 i la data de finalització de presentació de la documentació.  
  
- Original o fotocòpia compulsada de les factures, en les quals haurà de constar clarament que han sigut emeses a nom del sol·licitant.  
  
b) Quan les activitats hagen sigut finançades amb la subvenció, així com també amb altres subvencions o recursos, hauran d'acreditar-se en la justificació l'import, la procedència i l'aplicació d'estos fons a les activitats subvencionades, en compliment de l'article 30.4 de la Llei 28/2003, de 17 de novembre, General de Subvencions.  
c) Acreditació de l'existència de la institució sense ànim de lucre per mitjà d'un certificat actualitzat expedit pel Registre de Fundacions, Associacions i Entitats sense Anim de Lucre, acreditatiu de la inscripció de l'entitat en el dit registre, en cas que es tracte d'una entitat d'este tipus; i, si és el cas, fotocòpia compulsada dels estatuts de l'entitat, pels quals es regix la seua activitat, on ha de constar explícitament la inexistència de l'ànim de lucre.  
d) Acreditació de la representació i de la capacitat del signatari de la sol·licitud per a representar l'entitat local, la fundació, l'associació o l'entitat sense ànim de lucre, que podrà consistir en un document públic o, almenys, un certificat de l'acord adoptat per l'òrgan de govern que corresponga en el qual es faculte el representant per a subscriure la sol·licitud.  
e) D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament a la Direcció General de Cultura per a l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
  
No obstant això, el sol·licitant podrà denegar expressament el consentiment i haurà d'aportar llavors les certificacions següents:  
- Certificat positiu de l'Agència Estatal d'Administració Tributària que acredite que el sol·licitant es troba al corrent en les seues obligacions.  
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública acreditatiu que el sol·licitant no té deutes de naturalesa tributària amb la Generalitat.  
- Si el sol·licitant no dóna esta autorització i és persona física, haurà d'aportar una còpia del document nacional d'identitat; si és persona jurídica, haurà d'aportar una còpia del document nacional d'identitat del representant legal.  
f) La presentació de la sol·licitud comporta la declaració responsable de reunir els requisits exigits en l'article 13.2 i 13.3 de la Llei 38/2003, de 17 de novembre, General de Subvencions.  
g) En cas de nou preceptor o canvi de número de compte bancari, s'aportarà el model de domiciliació bancària, que figura com a annex III de la present orde.  
7. Les sol·licituds s'hauran de presentar en el Registre Auxiliar de la Biblioteca Valenciana (Monestir de Sant Miquel dels Reis, av. Constitució, núm. 284, 46299 València), en els registres de les direccions territorials d'Educació, Cultura i Esport, o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8. Si la sol·licitud no és presentada en el Registre Auxiliar de la Biblioteca Valenciana, es remetrà un fax o un correu electrònic a l'òrgan gestor de la convocatòria (Direcció General de Cultura, 727012102 € ), amb la indicació del número i la data d'entrada al registre i de l'òrgan on s'ha presentat la sol·licitud.  
9. Qui així ho vullga, podrà realitzar la presentació i el registre per mitjans electrònics i sol·licitar que les comunicacions i notificacions es realitzen per la dita via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de creació del registre telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o la bústia de correu electrònic, a l'efecte de la pràctica de notificacions a l'interessat, haurà de correspondre amb la proporcionada per la Generalitat amb domini ?cv.gva.es?.  
  
Depenent de la naturalesa jurídica del sol·licitant, quan s'opte per la presentació de les sol·licituds per via telemàtica, serà necessari disposar del corresponent certificat d'entitat, d'empleat públic o de segell d'òrgan, expedit per l'Institut Valencià de Fiances La presentació de la sol·licitud per esta via elimina la necessitat de presentar l'acreditació de representació o el certificat de l'acord adoptat per l'òrgan de govern que faculte el representant.  
La tramitació telemàtica pot realitzar-se a través del PROP, en la URL següent:  
.  
Tots els annexos (II, III i IV) poden ser aportats de manera telemàtica; en este cas només s'acceptaran en format PDF i hauran d'estar firmats per mitjà de la plataforma de firma en línia de l'Institut Valencià de Finances: ?http://www.ivf.es?.  
10. Només s'admetrà una sol·licitud per entitat sol·licitant. A més, només s'admetran sol·licituds d'entitats locals, fundacions, associacions i entitats sense ànim de lucre que no disfruten d'ajudes finançades a càrrec del mateix programa del pressupost de la Generalitat Valenciana per a l'any 2014.  
11. El termini màxim de presentació de sol·licituds serà el 30 de juny de 2014.  
12. D'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i els documents que s'assenyalen en esta base, es requerirà l'interessat perquè en el termini de deu dies esmene la falta o perquè hi adjunte els documents preceptius, amb la indicació que si no ho fa així, es considerarà que ha desistit de la seua petició.  
  
Quinta. Dotació d'estes ajudes  
La quantitat màxima a percebre per les entitats locals, les fundacions, les associacions i les entitats sense ànim de lucre que, si és el cas, resulten beneficiades per l'atorgament de la subvenció, no podrà superar en cap cas el 75 % del pressupost total de l'activitat, amb una quantitat màxima a percebre que no podrà ser superior als 5.000 euros de subvenció.  
Els beneficiaris hauran d'aportar a càrrec del seu pressupost la part no finançada per la Generalitat.  
  
Sexta. Criteris de prioritat  
Les ajudes seran concedides d'acord amb els següents criteris enumerats per orde d'importància:  
1. Activitats relacionades amb aniversaris, commemoracions i/o efemèrides de la declaració per la UNESCO com a patrimoni mundial o patrimoni cultural immaterial de la humanitat, o la inclusió en el registre de bones pràctiques. Es baremarà fins a un màxim de 3 punts.  
2. Aportació innovadora a la difusió, la promoció i el foment, per mitjà de la utilització de sistemes basats en les noves tecnologies de la informació i comunicació. Es baremarà fins a un màxim de 2 punts.  
  
3. Àmbit de promoció i/o participació, es baremarà fins a un màxim de 3 punts, amb la proporció següent:  
- De caràcter comarcal i/o provincial. Es baremarà amb 1 punt.  
- De caràcter autonòmic i/o nacional. Es baremarà amb 2 punts.  
- De caràcter internacional. Es baremarà amb 3 punts.  
4. Foment de l'ús de diversos idiomes, es baremarà fins a un màxim de 3 punts, amb la proporció següent:  
- Ús de les dos llengües oficials de la Comunitat Valenciana. Es baremarà amb 1 punt.  
- Ús de les dos llengües oficials de la Comunitat Valenciana, més una tercera d'estrangera, a triar entre anglés i alemany, francés i italià. Es baremarà amb 2 punts.  
- Ús de les dos llengües oficials de la Comunitat Valenciana, junt amb l'anglés, més una quarta d'estrangera, a triar entre alemany, francés i italià. Es baremarà amb 3 punts.  
5. Activitats en què participen dos o més entitats locals, fundacions, associacions o entitats sense ànim de lucre. Es baremarà fins a un màxim d'1 punt.  
La puntuació màxima que es podrà aconseguir és de 12 punts.  
  
Sèptima. Tramitació, instrucció i resolució de la convocatòria  
1. El servici encarregat de la instrucció i la tramitació del procediment és el Servici de Patrimoni Cultural de la Direcció General de Cultura.  
2. Per a la valoració i la selecció de les sol·licituds, es constituirà una comissió avaluadora formada pel subdirector general de Patrimoni Cultural i Museus, que actuarà com a president, la cap del Servici de Patrimoni Cultural i tres tècnics designats per la directora general de Cultura, un dels quals actuarà com a secretari amb veu però sense vot.  
  
3. La cap de Servici de Patrimoni Cultural, com a instructora, elevarà la proposta a la directora general de Cultura, que resoldrà per delegació de la consellera d'Educació, Cultura i Esport. La resolució serà publicada en el Diari Oficial de la Comunitat Valenciana, d'acord amb el que establix l'article 18 de la Llei 38/2003, de 17 de novembre, General de Subvencions  
4. La resolució serà dictada i notificada en el termini màxim de tres mesos, a comptar a partir de la publicació de la present orde. En cas de no dictar-se la resolució en este termini, es consideraran desestimades les sol·licituds.  
5. La motivació de la resolució que s'adopte quedarà acreditada en l'expedient.  
  
Octava. Modificació de la resolució de concessió  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de concessió o al reintegrament, de conformitat amb l'article 37 de la Llei 38/2003, General de Subvencions.  
2. L'import de les ajudes en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat subvencionada.  
  
Novena. Obligacions dels beneficiaris  
1. En particular, tots els beneficiaris d'estes ajudes queden obligats, d'acord amb el que establix l'article 14 de la Llei 38/2003, de 17 de novembre, General de Subvencions, a:  
a) Complir l'objectiu, realitzar l'activitat o adoptar el comportament que fonamenta la concessió de les subvencions.  
b) Justificar, davant de l'òrgan concedent, el compliment dels requisits i de les condicions, així com la realització de l'activitat i el compliment de la finalitat que determine la concessió o el gaudi de la subvenció, de la forma i en el termini establits en la base quarta, apartats 6 i 11, de la present orde. Atés que l'aportació de la documentació justificativa es realitza en el mateix tràmit que la sol·licitud, no n'hi haurà ampliació de termini en cap cas.  
c) Sotmetre's a les actuacions d'inspecció que ha d'efectuar la Direcció General de Cultura, així com a qualsevol altra de comprovació i control financer que puga realitzar la Intervenció General de la Generalitat, aportant tota la informació que li siga requerida en l'exercici de les actuacions anteriors.  
d) Comunicar a la Direcció General de Cultura l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. A este efecte, el secretari de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. La comunicació anterior haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que establix l'article 14.d de la Llei 38/2003, de 17 de novembre, General de Subvencions.  
e) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable al beneficiari en cada cas amb la finalitat de garantir l'adequat exercici de les facultats de comprovació i control.  
f) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
g) Adoptar les mesures de difusió que contenen els articles 14 i 18 de la Llei General de Subvencions. En este sentit, la institució beneficiària es compromet a mencionar que ha disfrutat d'una ajuda concedida per la Conselleria d'Educació, Cultura i Esport en qualsevol publicació resultant de l'activitat per a la qual es va concedir l'ajuda, i a fer que figure de manera visible el logotip de la Generalitat Valenciana, Conselleria d'Educació, Cultura i Esport, de manera que permeta identificar l'origen de l'ajuda. Els interessats podran sol·licitar a l'òrgan instructor un original d'este logotip.  
h) Procedir al reintegrament dels fons percebuts en els casos previstos en l'article 37 de la Llei 38/2003, de 16 de novembre, General de Subvencions.  
  
Deu. Pagament de les ajudes  
El pagament s'efectuarà d'una sola vegada, per mitjà d'una transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, General de Subvencions, tal com s'exigix en les presents bases.  
  
Onze. Reintegrament de quantitats percebudes  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos previstos en l'article 37 de la Llei 38/2003, de 17 de novembre, General de Subvencions.  
  
Dotze. Inspecció i control  
Quan de l'exercici de les funcions d'inspecció o control es deduïsquen indicis de la incorrecta obtenció, destinació de la subvenció o ajuda percebuda, els agents encarregats de la seua inspecció podran acordar la retenció de les factures, dels documents equivalents o substitutius i de qualsevol altre document relatiu a les operacions en què els dits indicis es manifesten.  
  
Tretze. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat seran regulades d'acord amb les previstes en el títol IV de la Llei 38/2003, de 17 de novembre, General de Subvencions.